St. Kitts un Nevis

**St. Kitts un Nevis** is een Inselstaat in de Karibische See un liggt in Middelamerika. Dat Land besteiht ut de Eilannen Saint Kitts (oder Saint Christopher) un Nevis. Blangen düsse beiden Inseln gifft dat dor ok noch en Reeg vun Felsen, de ut dat Water kieken doot un de to den Staat tohöört. De beiden Eilannen höört to de Inseln över den Wind, de nu wedder en Deel vun de Lüttjen Antillen sünd. Ut'neen holen weert de beiden Inseln vun de Seestraat *[[The Narrows (St. Kitts un Nevis)|The Narrows]]*, de bi dree Kilometer breet is. St. Kitts liggt bi 10 Kilometer in'n Süüdosten vun Sint Eustatius, dat en Deel vun de Nedderlannschen Antillen is. So kümmt dat, datt St. Kitts un Nevis en Watergrenz mit de Nedderlannen hett. 

## Geschicht
De Kariben, de vörmols up de Inseln leevt hefft, nömen St.Kitts *[[Liamuiga]]* un geven Nevis den Naam *Oualie*. Christoph Kolumbus hett de Inseln 1493 anlopen, man eerst 1623 hefft engelsche Kolonisten sik dor ansiedelt. Twee Johre later sünd ok Franzosen as Siedlers up de Eilannen kamen. Dat duer nich lang un dat geev Striet. Eerst 1783 hett dat Freden geven, as de Eilannen in den Freden vun Paris endgüllig de Briten tospraken wurrn sünd. 

St. Kitts un Nevis hefft 1967 de vullstännige Unafhängigkeit kregen för allens, wat up de Inseln to doon un to bestimmen weer. Dor sünd de Eilannen avers en Deel vun dat Vereenigte Königriek bi bleven. Dormols weern se tohopenfaat mit Anguilla unner den Naam *Saint Christopher, Nevis en Anguilla*. Man Anguilla is dor al 1967 gegen angahn un woll sik för ganz unafhängig verklaren. Man amenne is dat denn 1980, bisiet vun St. Kitts un Nevis, en Deel vun de Överseekuntreien vun dat Vereenigte Königriek wurrn. St. Kitts un Nevis sünd denn an'n 19. September 1983 unafhängig wurrn vun dat Vereenigte Königriek. In dat Grundgesett vun den Staat warrt de Naams "Saint Christopher and Nevis" un ok "Saint Kitts and Nevis" bruukt.

## Klima
St. Kitts un Nevis hefft en tropisch Klima, man vunwegen veel Wind is dat wat küller. Dat gifft man wenig Unnerscheden in de Temperatur. Vun Mai bit to'n November is Regentied, denn warrt dat Land ok faken vun Orkanen drapen. 

## Bueree un Weertschop
Dat Eiland hett veel Barge un Vulkanen. Dorüm warrt up den gröttsten Deel ok keen Weertschop bedreven. Bloß man 16 % vun dat Land kaamt unner'n Ploog. An'n meisten warrt Zuckerrohr anboot. In de Brittsche Tied is meist nix anners anplant wurrn. Vun de 1970er Johren af an is dat mit de Zucker-Bueree wat minner wurrn. Vun dor af an speelt de Tourismus en wichtige Rull. St. Kitts un Nevis sünd ok bekannt as Stüerparadies. De Banksektor bringt veel Geld in. Ok Kattuun, Solt un Copra speelt ehre Rull bi de natschonale Weertschop. Bloß man 4,5 % vun de Inwahners sünd Arbeitslose. 

## Politik

Saint Kitts un Nevis sünd Liddmaten vun den Commonwealth. So kümmt dat, datt de Grundlaag vun de Justiz in dat Land dat engelsche „Common Law“ is. St. Kitts un Nevis is en  Konstitutschonelle Monarkie un Elisabeth II. is siene Königin. Dat Parlament hett bloß eene Kamer. 14 Liddmaten höört dor to. Ölben sünd wählt un dree sünd vun den Gouverneur dorto beropen. De Gouverneur vertridd de Königin up de Eilannen. Vun de ölben Lüde, de wählt wurrn sünd, kaamt acht vun St. Kitts un dree vun Nevis. Bovenhen gifft dat noch en egen Parlament för Nevis mit acht Liddmaten. Dat Parlament vun Nevis draff Gesetten annehmen, de dat föderale Parlament nich torüchdreihen draff. 

Vun de Unafhängigkeit af an bit 1995 hett up de Inseln de *People's Action Movement* regeert. Dat is de konservative Partei. Premierminister is Kennedy Simmonds ween. Dornah hett „Labour“ de Wahlen vun 1995 un 2000 wunnen. In’n Momang regeert Denzil Douglas. 1998 hefft de Inwahners vun Nevis dor för stimmt, sik vun St. Kitts los to maken. Man för de nödige Tweedrüddel-Mehrheit hett dat nich langt. Man dat sund jummers noch Gruppen togange, de wüllt Nevis vun St. Kitts los maken. 

### Wie dat Land indeelt is
Dat Land is en Bundsstaat un sett sik tosamen ut twee Deelstaten: St. Kitts un Nevis. Düsse sünd wieter updeelt in veertein so nömmte „Parishes“, negen in St. Kitts un fiev up Nevis:

:Nevis:
* Saint George Gingerland
* Saint James Windward
* Saint John Figtree
* Saint Paul Charlestown
* Saint Thomas Lowland

:Saint Kitts:
* Christ Church Nichola Town
* Saint Anne Sandy Point
* Saint George Basseterre
* Saint John Capisterre
* Saint Mary Cayon
* Saint Paul Capisterre
* Saint Peter Basseterre
* Saint Thomas Middle Island
* Trinity Palmetto Point

## Gloven
De meisten Inwahners vun St. Kitts un Nevis sünd Christenlüde (bi 85 %):

* Anglikaansche Kark: 25,2%
* Methodismus: 25,2%
* Pinkstkarken: 8,4%
* Herrnhuters: 7,6%
* Röömsch-kathoolsche Kark: 6,7%

Denn gifft dat noch bi 1,5 % Hindus un bi 7,2 % mit noch en annern oder gor keen Gloven. 

## Belegen


## Weblenken
* Offizielle Webstäe vun de Regeerung vun Saint Kitts un Nevis